അപകടകരമായ രീതിയില് ബൈക്കോടിച്ച യുവാക്കളെ പിടികൂടി പിഴ ഈടാക്കി തൊടുപുഴ: കാതടിപ്പിക്കുന്ന ശബ്ദത്തില് ടൗണിലൂടെ അപകടകരമായ രീതിയില് ബൈക്ക് ഓടിച്ചവരെ മോട്ടോര് വാഹന വകുപ്പ് പിടികൂടി പിഴ ഈടാക്കി. ലൈസന്സില്ലാതെയാണ് പതിനെട്ടുവയസുകാരായ യുവാക്കള് അമിതവേഗതയില് ബൈക്ക് ഓടിച്ചത്. ബൈക്കുകളുടെ സൈലന്സറുകള് ഉൗരിമാറ്റിയശേഷമായിരുന്നു പ്രകടനം. ഇന്നലെ രാവിലെ തൊടുപുഴ എപിജെ അബ്ദുല് കലാം സ്കൂളിനു സമീപത്തെ റോഡിലാണ് സംഭവം. അപകടകരമായ രീതിയില് യുവാക്കള് ബൈക്ക് ഓടിക്കുന്നതായി നാട്ടുകാരാണ് മോട്ടോര് വാഹനവകുപ്പിനെ അറിയിച്ചത്. തുടര്ന്ന് എന്ഫോഴ്സ്മെന്റ് ആര്ടിഒ പി.എ. നസീറിന്റെ നിര്ദേശ പ്രകാരം ഉദ്യോഗസ്ഥര് പരിശോധന നടത്തി. ഉദ്യോഗസ്ഥരെ കണ്ട യുവാക്കള് ബൈക്ക് നിര്ത്തി ഇറങ്ങിയോടി. തുടര്ന്ന് വാഹന നന്പര് ഉപയോഗിച്ച് ഉടമകളെ കണ്ടെത്തുകയായിരുന്നു. ഉടമകള്ക്കൊപ്പം ബൈക്കോടിച്ച യുവാക്കളേയും വിളിച്ചു വരുത്തി. വാഹനങ്ങള് പോലീസിനു കൈമാറി. ഇരുവാഹനങ്ങള്ക്കുമായി 15,000 രൂപ വീതം പിഴയീടാക്കി. ലൈസന്സില്ലാതെയും അപകടകരമായ രീതിയിലും വാഹനമോടിച്ചതിനാണ് പിഴ.മോട്ടോര് വെഹിക്കിള് ഇന്സ്പെക്ടര് അബ്ദുല് ജലീല്, അസിസ്റ്റന്റ് മോട്ടോര് വെഹിക്കിള് ഇന്സ്പെക്ടര്മാരായ നിസാര് ഹനീഫ, പി.ആര്.രാംദേവ്, ഡോരൈവര് ജോസഫ് എന്നിവരുടെ നേതൃത്വത്തിലാണ് പരിശോധന നടത്തിയത്.